SKRIFTLIG FORESPØRGSEL E-0593/03

af Armando Cossutta (GUE/NGL) til Kommissionen

(28. februar 2003)

Om: Det sjette rammeprogram

Den 17. december 2002(1) blev de første indkaldelser af forslag til indirekte FTU-aktioner under EU's sjette rammeprogram for forskning, teknologisk udvikling og demonstration offentliggjort. Sidste indsendelsesfrist for forslag til den tematiske forskningsprioritet Bæredygtig udvikling, globale ændringer og økosystem, (i) bæredygtigt energisystem, (ii) forskningsaktiviteter med indvirkning på mellemlang og lang sigt er den 18. marts 2003. På nuværende tidspunkt, 30 dage før fristen udløber, foreligger den endelige udgave af modelkontrakten stadig ikke, selv om der har været to år til at udarbejde den.

1. Nye instrumenter, der er blevet indført med det sjette rammeprogram, f.eks. integrerede projekter og ekspertnetværk, indebærer et meget stor finansielt engagement både fra Kommissionens og forslagskoordinatorens samt deltagernes side, men hvordan skal de kunne udarbejde forslag og påtage sig den krævede forpligtelse uden at være i besiddelse af den endelige udgave af kontrakten?

2. Overvejer Kommissionen muligheden for at udsætte fristen for således at gøre det muligt for de potentielle deltagere at udarbejde forslag, der er baseret på klare og bindende kontraktmæssige rammebestemmelser?

3. Har Kommissionen fastslået, hvem der er ansvarlig for, at der er gået så uacceptabel lang tid med at få udsendt kontraktmodellen?

(1) EFT C 315 af 17.12.2002, s. 1.

Svar afgivet på Kommissionens vegne af Philippe Busquin

(31. marts 2003)

Kommissionen beklager at standardkontrakten for projekter under sjette rammeprogram (6RP) blev forsinket. Det var meget arbejdskrævende at sikre at teksten fuldt ud lever op til målene for det europæiske forskningsrum og deltagernes interesser og samtidig beskytter Fællesskabets økonomiske interesser. Dog har der siden sommeren 2002 ligget mange dokumenter på Kommissionens netsted(1), med nærmere oplysninger om bl.a. de nye instrumenter og deres art, type, omfang, indhold og virkninger. Her beskrives i detaljer de fleste krav til et klart formuleret forslag af høj videnskabelig kvalitet inden for rammeprogrammets og særprogrammernes juridiske rammer. Desuden har særprogrammernes arbejdsprogrammer, der redegør klart for forskningsmålene på de forskellige indsatsområder, og for hvilke instrumenter der vil blive benyttet på områderne, været til rådighed fra det øjeblik forslagsindkaldelserne blev offentliggjort. Også deltagelsesreglerne, som fastlægger forskningskontrakternes grundprincipper, har foreligget, offentliggjort i EF-Tidende den 30. september 2002. Endvidere har et offentligt tilgængeligt netsted være brugt til i videst muligt omfang at orientere løbende om udviklingen med hensyn til standardkontrakten(2). Endelig har der været løbende kontakter med repræsentanter for medlemsstaterne og de associerede stater om de endelige formuleringer i standardkontrakten.

Nogle forslagsstillere kan nok med rette kan føle sig usikre ved ikke at have kendskab til alle detaljer i udkastet til standardkontrakt om forsknings- og teknologiudviklingsprojekter. Dertil må siges, at det ikke er nødvendigt at kende kontraktens detaljerede indhold før man laver et overslag over de forventede omkostninger ved et forslag man agter at stille. Forholdene vedrørende godtgørelse af omkostninger behandles i hovedsagen efter at forslaget har fået en positiv bedømmelse, og de drøftes grundigt i forhandlingsfasen. Derfor har vi ikke tænkt os at udsætte slutdatoen for indsendelse af forslag af den grund.

(1) http://europa.eu.int/comm/research/fp6.

(2) http://europa.eu.int/comm/research/fp6/working-groups/model-contract/index_en.html.